དུས་ཀྱི་འཁོར་ལོའི་སྙིང་པོ་ཡིན།དེ་ནི་ཧ་ཀྵམལཝརཡཾ་ཞེས་པའི་ཡི་གེ་བདུན་དང་།ཡི་གེ་གཟུགས་འགྱུར་བའི་རྗེས་སུ་སྣ་ལྡན་ནམ་ཟླ་ཚེས།ཐིག་ལེ།སྲོག་གི་ཨ་ཡིག་མཚོན་པར་བྱེད་པའི་ནཱ་ད་བཅས་ཡི་གེ་རྣམ་པ་བཅུ་བརྩེགས་མར་གནས་པ་ཞིག་ཡིན།ད་ལྟ་འདིར་བཀོད་པ་ནི་ལེགས་སྦྱར་སྐད་ཀྱི་ཡིག་གཟུགས་དབུ་ཅན་ལྟར་བྲིས་པ་ཞིག་ཡིན་ལཉྫའི་ཡིག་གཟུགས་འབྲི་སྟངས་རྒྱས་བསྡུས་ལས།ཕྱི་ཤད་མ་ཉུང་གི་ཁྱད་པར་ཅུང་ཟད་རེ་ཡོད།འདིའི་མཚོན་དོན།འཇིག་རྟེན་ཁམས་ལ་སྦྱར་ན།ཡ་ནི་རླུང་གི་ཁམས།ར་མེའི་ཁམས།ཝ་ཆུའི་ཁམས།ལ་སའི་ཁམས་ཏེ།ཕྱི་སྣོད་ཀྱི་འཇིག་རྟེན་འབྱུང་བ་རིམ་བརྩེགས་ཀྱི་སྙིང་པོའམ་མཚོན་བྱེད་ཡིན།མ་ནི་འདོད་པའི་ཁམས་དང་།ཀྵ་ནི་གཟུགས་མེད་ཀྱི་ཁམས་ཏེ་ནང་བཅུད་ཀྱི་སེམས་ཅན་གྱི་ས་བོན་ནམ་མཚོན་བྱེད་ཡིན།ཧ་ནི་ཐུགས་དཀྱིལ་ཀྱི་ལྷ་རྣམས་མཚོན་བྱེད་ཡིན།སྣ་ལྡན་ཟླ་ཚེས་ནི།སེམས་ཅན་གྱི་སྲོག་དང་།ཐིག་ལེ་ནི་སེམས་ཅན་གྱི་དྲོད་མཚོན་བྱེད་ཡིན།ནཱ་ད་ནི་སྲོག་གི་ཨ་ཡིག་ནམ་མཁའ་སྟོང་པའི་ཁམས་མཚོན་བྱེད་ཡིན།དེའི་ཚོན་མདོག་ནི།འོག་གི་འབྱུང་བ་རིམ་བརྩེགས་བཞི་ནི་སོ་སོའི་རང་མདོག་སྟེ།ཡ་ལྗང་ཁུ།ར་དམར་པོ།ཝ་དཀར་པོ།ལ་སེར་པོ།མ་འདོད་པའི་ཁམས་འདོད་ཡོན་ལྔ་མཚོན་བྱེད་ཁ་དོག་ལྔ་ལྡན།ཀྵ་གཟུགས་མཁན་མཚོན་པའི་དཀར་པོ།ཧ་གཟུགས་མེད་ཁམས་མཚོན་པའི་སྔོན་པོ།ཟླ་ཚེས་སྣ་ལྡན་ནི་སྲོག་ཟླ་བའི་ཁམས་དཀར་པོ།ཐིག་ལེ་ནི་དྲོད་ཉི་མའི་ཁམས་དམར་པོ།ནཱ་ད་ནམ་མཁའི་ཁམས་སྔོན་པོ་ཡིན།འདི་ན་ཁམས་གསུམ་གྱི་འཇིག་རྟེན་སྣོད་བཅུད་ཐམས་ཅད་བསྡུས་པའམ་མཚོན་བྱེད་ཡིན་པས་འདི་ཁང་སྟེང་དུ་བཀལ་ན་ས་དཔྱད་ངན་པ་ཐམས་ཅད་ཟིལ་གྱིས་གནོན་ནས་བཀྲ་ཤིས་པར་བྱེད།གཟའ་སྐར་ངན་པའི་གནོད་པ་ཐམས་ཅད་བཟློག་ནས་གནོད་པ་སྲུང་།ཁྱིམ་དུ་བཞག་ན་རྐྱེན་ངན་དང་བར་ཆད་སྲུང་།དགེ་ཤིང་བཀྲ་ཤིས་པར་བྱེད་པ་སོགས་ཀྱི་ཕན་ཡོན་ཡོད་པར་བརྟེན།ཕལ་ཆེ་བས་ཁང་སྟེང་དང་།གཙུག་ལག་ཁང་སོགས་ཀྱི་གྱང་ངོས་སུ་འབྲི་སྲོལ་ཆགས་ཡོད།དོན་དངོས་ཐོག་འདིས་ནི་དུས་ཀྱི་འཁོར་ལོ་ཕྱི་ནང་གཞན་གསུམ་མཐའ་དག་བསྡུས་ཡོད་པས་འདིར་ཆ་ཚང་བ་བཤད་མི་ནུས།ད་ལམ་འདིར་བྲིས་པའི་དགོས་དོན་ཡང་མཐོང་ཐོས་དྲན་པ་ཐམས་ཅད་གནས་སྐབས་བཀྲ་ཤིས་པར་བྱེད་པ་དང་།མཐར་ཐུག་དུས་ཀྱི་འཁོར་ལོའི་གོ་འཕང་མངོན་དུ་གྱུར་བའི་ཆེད་དུ་ཡིན།